Die waarde van snertpraatjies - WelstandWelstand
Tuis / 2016-eetgewoontes / Die waarde van snertpraatjies
Die waarde van snertpraatjies
Jy het seker ook al voor die dilemma te staan gekom wanneer jy noodgedwonge oor onbenullighede moet gesels met vreemdelinge omdat dit die regte sosiale ding is om te doen hetsy by 'n privaat partytjie, met die buurman oorkant die straat of by 'n werkgeleenheid en jy het eintlik niks om te sê nie. En dan vergeet jy nog die persoon se naam aan wie jy nou net voorgestel is! Noem dit snertpraatjies, koeitjies-en- kalfiesgesprekke, ditjies-en-datjiesgesprekke of, soos in Engels, small talk, dit bly 'n noodsaaklike deel van sosiale en besigheidsinteraksie en kommunikasie en hou die wiele geolie. Die doel van hierdie snertpraatjies is nie om iets te sê nie maar om iets te doen, naamlik om kontak te maak, te deel in die lidmaatskap van 'n status quo, en om positiewe seine uit te stuur. Dit is beleefde praatjies oor onbelangrike dinge. Dit is 'n noodsaaklike sosiale vaardigheid.
Wat is die doel van snertpraatjies?
Dit is 'n ritueel; om inligting deur te gee, is sekondêr, die doel is sosiale binding . Dit vra bekende vrae en kry bekende, verwagte antwoorde wat jy dalk nie weet hoe op te reageer nie. Dit is gemoedelik en beklemtoon meegevoel oor 'n saak eerder as 'n meningsverskil. Dit bepaal die verhouding tussen vriende, kollegas en nuwe kennisse.
Dit is 'n gesprekinleiding. Wanneer die sprekers onbekend is aan mekaar wys dit dat hulle vriendelike bedoelinge het en positiewe interaksie verwag. Wanneer mense mekaar ken, dien dit as 'n sagte inleiding tot ernstiger gesprekke. Dit bepaal die stemming van gesprekke in die vervolg. .
Aan die einde van 'n gesprek dien snertpraatjies steeds om die verhouding tussen mense te bevestig en die afskeid maklik te maak al het die gesprek nie die verwagte uitkomste gelewer nie.
Dit dien as ruimtevullers wanneer stiltes tussen persone ongemaklik raak omdat stiltes 'n kommunikatiewe teken van gevaar is. Spanning kan verlig word met vriendelike ditjies en datjies totdat 'n belangriker onderwerp ontstaan.
Waar begin jy met snertpraatjies?
Harvard-navorsers is dit eens dat die gewone "Hoe gaan dit?" waardeloos is as 'n gespreksinleiding omdat dit betekenislose kommunikasie is; jy wil nie regtig weet hoe dit gaan nie en die antwoord weerspieël waarskynlik nie die waarheid nie. Die navorsers het bevind dat opvolgvrae eerder as "Hoe gaan dit en wat doen jy?" 'n positiewer uitkoms het en die gesprekinisieerder word gesien as aangenaam, simpatiek, 'n goeie luisteraar, en charismaties.
Begin met vrae soos "Waarna sien jy uit hierdie week? Jy herinner my aan 'n glanspersoon maar ek kan nie onthou wie nie, is jy familie van so iemand?" Vermy die uurlikse opdatering van die verkeer, weer of sport tensy dit 'n impak op die ander persoon se welstand sal hê of die ander persoon se passie is – dit is die verkeerde ysbreker.
Wees bewus van jou omgewing en fokus daarop soos op 'n kunswerk aan die muur, juwele, 'n familiefoto op die lessenaar; daar sal iets wees om oor te praat, wat weer tot interessante opvolgvrae sal lei.
Deel persoonlike nuus wat werklik gebeur het, soos "Die Ontvanger het my 'n paar rand terugbetaal." Die meeste mense wil graag meer weet van ander, veral as dit kollegas is en opvolgvrae sal kom.
Maak oogkontak met die persoon met wie jy praat en wees bewus van jou gesigsuitdrukking en liggaamstaal. Glimlag wanneer jy oor die telefoon praat, dit sal jou stem warmer en gemoedeliker laat klink.
Snertpraatjies sinchroniseer jou met die ander persoon, bv. jou bestuurder, waarna die belangrike en saaklike gesprek makliker sal vloei.
Vir die introvert is dit moeilik, maar moenie geïntimideer word nie. Indien jy die geleentheid vir snertpraatjies laat verbygaan, loop jy die risiko om onsigbaar te wees. Al is jy skaam, die ander persoon is dalk ook maar sien ook uit daarna om kontak te maak met jou.
Wanneer jy met 'n nuwe onbekende persoon praat, vermy gewigtige sake en polariserende onderwerpe, maar kies iets waarop julle albei kan fokus, soos die musiek by die partytjie, die nuwe rekenaartoepassing op die mark, ens.
Hou jouself verstaanbaar. Vermy sleng, tegniese taal of werkplektaal wat die ander persoon nie sal verstaan nie.
Hou 'n fyn balans wanneer jy oor jouself praat en die ander persoon te laat praat. Wees versigtig dat jou opvolgvrae nie na 'n polisieondervraging klink nie en respekteer die ander persoon se gevoel as hy of sy ontwykend is. Vra vrae oor onderwerpe waarin jy belangstel as die gesprek nie wil vlot nie: "Is daar lekker eetplekke in hierdie omgewing?"; Speel jy gholf?"; "Het jy rugby gespeel toe jy jonger was?"; "Waarheen kan ek my motor neem vir herstelwerk?"
Wanneer jy met 'n persoon praat, gee daardie persoon jou volle aandag – sit jou selfoon weg! En moenie oor sy of haar skouer na 'n ander persoon kyk nie.
September 2021 https://www.wikijob.co.uk/content/features/useful-resources/best-ways-make-business-small-talk